## 5В050400 – журналистика мамандығы бойынша 2-курс студенттеріне жүргізілетін «Әлеуметтік журналистика» пәні дәрістерінің қысқаша мазмұны

№ 15 дәріс

**Журналистің сараптамалық талдау тәсілі**

 Заман журналистикасы өтпелі кезеңді бастан кешіріп отыр. Бұның тек еліміздегі демократиялық жаңарулар мен нарықтық экономика үрдістері ғана емес, бұқаралық ақпарат құралдарындағы ауқымды өзгерістерге де байланысты туындап жатқан дәуір сабақтастығы екендігі даусыз. Ең маңыздысы – халықаралық деңгейдегі әлем журналистикасы жаңа кезеңге көшуде.

 Қазақ журналистикасында қаламы қарымды, өзіндік пікірі қалыптасқан, айтар ойы бар журналистер баршылық. Олардың публицистік сарында жазылған көкейкесті мақалалары басылым беттерінде жарық көріп жүр. Бүгінгі қазақ баспасөзінің ішінде қоғамдық пікірдің ұйтқысына айналып жүрген «Егемен Қазақстан», «Ана тілі», «Қазақ әдебиеті», «Жас Алаш», «Түркістан», «Алматы ақшамы», «Айқын», «Жас қазақ» газеттерін ерекше атауымызға болады. Осылардың әрқайсысында журналистер мақалаларын көруімізге болады.

 Әр журналист өмірдің объективтік шындығын дұрыс талдап, сараптап көрсете білгенде ғана ерекше еңбегімен бағаланады. Кез келген мәселеге байыпты қарай білудің өзі журналистің патриоттығының, оның тәлім-тәрбиесінің бір көрінісін білдіреді.

 Журналист әлемі – алып мұхит, арпалыс пен айқасқа толы, буырқана бұлқынып, шарпысып жатқан сезімтал әлем. Ол күн өткен сайын тұңғиық құпиясына еріксіз тарта береді. Ал, сол әлемнің шыңырауына түсіп кетпеу үшін де даралық пен қабілет, парасат пен байқампаздық керек. Ізденімпаз жанға нәтиже, мол білім, тынымсыз еңбек, өз ісіне деген сүйіспеншіліктің арқасында келеді. Ізденіс пен азапты арпалысты өз мірінің кредосы етіп алған журналист қауымның қалам тербемейтін, араласпайтын саласы жоқ. Бәріне де іс-тұжырым жасайды.